P. Hrušovský, podpredseda NR SR: (2001-12-11):
Odporúčam, aby sme pristúpili na základe dohody medzi jednotlivými poslaneckými klubmi k prerokúvaniu ďalšieho bodu programu, ktorým je návrh Výboru Národnej rady Slovenskej republiky pre pôdohospodárstvo na vydanie zákona, ktorým sa mení a dopĺňa zákon č. 239/2001 Z. z. o spotrebnej dani z minerálnych olejov, ktorý prerokúvame ako tlač 1258. Prosím teraz, aby z poverenia Výboru Národnej rady Slovenskej republiky pre pôdohospodárstvo odôvodnil predmetný návrh zákona pán poslanec Hajdúk. Nech sa páči, pán poslanec, máte slovo. P. Hajdúk, poslanec: Vážený pán predsedajúci, vážený pán minister, vážení páni poslanci, pani poslankyne. V máji tohto roka Národná rada Slovenskej republiky prijala zákon č. 239/2001 Z. z. o spotrebnej dani z minerálnych olejov. Skúsenosti z praxe ukazujú, že by sa výrazne zhoršili ekonomické podmienky podnikateľských subjektov v poľnohospodárskej prvovýrobe i v službách pre agropotravinársky komplex, pričom v nezanedbateľnom počte prípadov by reálne hrozili bankroty. Zákon č. 239/2201 Z. z. o spotrebnej dani z minerálnych olejov nerieši problematiku spotreby motorovej nafty pre celú poľnohospodársku výrobu. Vylúčením manipulačnej a nakladacej techniky na nákladné dopravy a zo spotreby motorovej nafty v rezorte vylučuje približne 20 % z celkovej spotreby. V poľnohospodárstve Slovenskej republiky na rozdiel od krajín Európskej únie sa na väčšinu technologickej dopravy používajú aj nákladné automobily. Zmena spôsobu dopravy na dopravu traktorovú si vyžaduje veľmi vysoké investičné náklady na nákup špeciálnych návesov a prívesov. Rezort pôdohospodárstva uvažuje s postupnou zmenou a predpokladá na to predovšetkým predvstupové obdobie do Európskej únie. V zákone navrhovaná označovaná na červeno motorová nafta si vyžiada dobudovanie nových skladovacích kapacít a jej zavedenie do praxe je administratívne veľmi náročné. Navrhovaná novela zákona nebude mať dopad na príjmy štátneho rozpočtu, pretože zavádza nový kontrolný mechanizmus stanovením limitov na hektár poľnohospodárskej pôdy a na jednotlivé druhy hospodárskych zvierat. Predpokladaná zmena znenia zákona si nevyžiada ani nadväzné legislatívne úpravy iných zákonov. Predložený návrh zákona je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná. Návrh zákona nebude mať dopad na zamestnancov a ani na tvorbu pracovných miest. Výbor Národnej rady Slovenskej republiky pre pôdohospodárstvo vypracoval a prerokoval návrh na predloženie návrhu zákona, ktorým sa mení a dopĺňa zákon o spotrebnej dani z minerálnych olejov. Uznesením číslo 335 ma poveril uviesť ho na tejto schôdzi Národnej rady Slovenskej republiky. Sme tej mienky, že zákon je jednostranne postavený na výrobné podmienky štátov Európskej únie tak, kde prevládajú len malé farmy a poľnohospodárska výroba sa orientuje na malovýrobu, ale u nás sú väčšinou veľkovýrobné typy podnikov. Ak však majú naši podnikatelia efektívne využívať strojný park a špeciálne stroje aj s ohľadom na udržanie zamestnanosti, musia svoje aktivity uplatniť aj vo sfére služieb a iných činností. Slovenská republika nemá vyhovujúcu obchodnú sieť pre maloodber, vyhovujúce skladovacie kapacity, vyhovujúcu distribúciu, vyhovujúce skladovanie odberateľov, vyhovujúce technické a technologické zabezpečenie, vyhovujúci systém likvidácie zostatkov pri obmene farebnej nafty za normálnu. Vybudovanie a sprevádzkovanie vyššie uvedených zariadení bude stáť stovky miliónov korún, ktoré momentálne naše kolabujúce poľnohospodárstvo nemá. Navyše nám budú vznikať zatiaľ nepredpokladané a ťažko odhadnuteľné straty priamo pri organizácii výroby a prepravy. Podnikateľské subjekty poľnohospodárskej prvovýroby nie sú na využívanie farbenej nafty pripravené z technickej stránky. Nemajú osobitné nádrže a stojany na farebnú naftu. Súkromne hospodáriaci roľníci nemajú vlastné nádrže a stojany na čerpanie motorovej nafty a sú v drvivej väčšine odkázaní čerpať naftu na najbližšej čerpacej stanici pričom nie všetci registrovaní obchodníci s naftou budú obchodovať aj s červenou naftou. V dôsledku toho subjektom vznikajú dodatočné náklady. S ohľadom na efektívnosť je nutné, aby dopravné prostriedky v poľnohospodárstve boli využívané viacúčelovo. Preplachovanie nádrží je technicky náročné, pričom nie sú stanovené záväzné normatívne kritériá pre prijateľnú mieru zostatku farbiva. Zákon obmedzuje, respektíve znemožňuje vzájomný zápočet spotrebnej nafty pri komerčných službách medzi podnikmi, mám na mysli rozdiel ceny, služby a nafty. Technické úpravy, nákup nových strojov a budovanie samostatných zariadení na používanie farbenej nafty vyžaduje značné náklady a na ich krytie nemajú podnikateľské subjekty v poľnohospodárstve dostupné finančné prostriedky. Celý systém farbenia nafty je technicky nevýhodný, administratívne náročný a ekonomicky neefektívny. Vylúčenie vozidiel používaných na nákladnú dopravu z nároku na cenovo zvýhodnenú naftu by výrazne zdražilo poľnohospodársku výrobu, bolo by krokom späť z hľadiska uplatňovania progresívnych technologických postupov a bolo by neefektívne aj z národohospodárskeho hľadiska. V poľnohospodárstve sa využívajú nákladné automobily, valníkové, vyklápacie, cisternové a nakladače rôznych typov na prepravu úrody z polí do manipulačných alebo nákupných skladov, na prepravu a rozmetanie priemyselných pevných, organických i tekutých hnojív, na rozvoz rôznych zmesí do objektov živočíšnej výroby i na prepravu hospodárskych zvierat, na plnenie zásobníkov sejačiek osivami, na manipuláciu s hnojivami a podobne. Nahromadenie automobilovej prepravy traktormi by si vyžiadalo nové investície, na ktoré niet zdrojov, spomalilo a zahustilo by premávku na cestách, znemožnilo dopravu prvovýrobcov a bolo by neefektívne. Podľa zisťovania SPPK v súbore takzvaných testovacích podnikov je poľnohospodárska doprava zabezpečovaná v podstatnej miere nákladnou dopravou. Zhruba 77 % spotrebovanej nafty na dopravu v poľnohospodárskych podnikoch čerpá nákladná autodoprava, čo je približne 30 % nafty spotrebovanej v celej poľnohospodárskej prvovýrobe. Uplatnením zákona od 1. 1. 2002 vznikajú vážne problémy aj pri distribúcii a obchodovaní s farebnou naftou. To preto, lebo registrovaný obchodník s červenou motorovou naftou musí pred vydaním odberného poukazu zložiť takzvanú daňovú zábezpeku v sume 5 mil. korún, čo nebudú schopní a ochotní urobiť všetci registrovaní obchodníci, ktorí v súčasnosti obchodujú s minerálnymi olejmi. Paušálna zábezpeka v sume 5 mil. korún bez ohľadu na výšku odberu nafty je v rozpore so zásadami ochrany hospodárskej súťaže. Navrhujeme stanoviť daňovú zábezpeku pre predajcov diferencovane v závislosti od množstva. Napríklad do 1 mil. korún pri predaji do 250 ton mesačne alebo umožniť vytvorenie konzorcia predajcov, ktorí zložia spoločnú záruku s tým, že každý člen konzorcia môže byť predajcom. Zložením počtu predajcov, a tým aj predajných miest nebude plošne rovnomerne pokryté celé územie Slovenska. Budú prípady, keď s ohľadom na umiestnenie čerpacích staníc nebudú môcť mať možnosti traktorom prísť nakúpiť naftu. Táto situácia skomplikuje a zdraží prevádzku a rovnako bude pôsobiť aj paušálne stanovená colná zábezpeka, pretože finančný dopad celej zábezpeky premietajú výrobcovia do konečnej ceny nafty. Zákon nie je v plnom súlade so schválenou koncepciou energetickej politiky Slovenskej republiky, v ktorej sa na základe odporúčania Bielej knihy Európskej únie predpokladá, že takzvané ekologické pohonné látky budú naďalej daňovo zvýhodňované. Znenie zákona nezohľadňuje reálnu situáciu vo výrobe ekologických a biogénnych palív na Slovensku, nepriaznivo ovplyvní ekonomiku malých výrobcov. K výhradám sa pripojilo aj Združenie vlastníkov pôdy agropodnikateľov Slovenska, podľa ktorého zákon vnáša problémy do celej poľnohospodárskej prvovýroby, no osobitne diskriminuje súkromných roľníkov. Za jeden z likvidačných dôsledkov novej právnej úpravy označili vylúčenie verejných čerpacích staníc z predaja daňovo zvýhodnenej nafty. Podstatná časť vyše 20 tisíc súkromných roľníkov bude tak nútená nakupovať naftu vo vzdialených daňových skladoch, čím vzrastú ich prepravné náklady a vzniknú im časové i iné straty. Na splnenie nových podmienok využívania daňovo zvýhodnenej nafty nie sú súkromní roľníci obhospodarujúci pätinu celkovej výmery poľnohospodárskej pôdy na Slovensku technicky pripravení a ich ekonomická situácia im to ani neumožňuje. Združenie navrhuje zmeniť tvrdosť nového zákona reálnejším normatívom spotreby nafty na 1 hektár poľnohospodárskej pôdy, a to o 30 % nižším oproti súčasnému. Ďalej odporúča zaviesť systém odberných poukazov, a to s možnosťou nákupov nafty na verejných čerpacích staniciach. Súčasťou návrhu je i požiadavka upustiť od farbenia nafty a od inštitúcie daňových skladov. Argumentuje pritom veľkou realizačnou zložitosťou v máji schváleného zákona, ktorého požiadavky presahujú možnosti mnohých subjektov agrárnej prvovýroby, nenadväzujú na doterajšiu prax a najmä súkromným roľníkom nedávajú šance splniť ich. Podľa združenia zákon preferuje technicky dávnejšie vybavené subjekty disponujúce certifikovanými zásobníkmi pohonných hmôt a výdajnými stojanmi. Na rozdiel od nich farmári hospodária zväčša v prenajatých priestoroch a bez náležitého technického vybavenia. V dôsledku zložitých ekonomických podmienok nemajú reálnu možnosť vyhovieť požiadavkám skladovania pohonných látok. Súkromní roľníci sa cítia byť neprávom trestaní namiesto subjektov, ktoré v rozpore so zákonom používali takzvanú zelenú naftu aj na iný ako vymedzený účel. Ešte niekoľko argumentov, čo sa týka hospodárenia s naftou v predchádzajúcich rokoch. V roku 1999 rozpočet bol 1 400 mil. korún, skutočnosť 1 332 mil., rozdiel je 67 mil. korún. V roku 2000 rozpočet 1 600 miliónov, skutočnosť 1 498 miliónov, rozdiel mínus 101 mil. korún. Rok 2001 rozpočet 1,6 mld., skutočnosť 959 miliónov, to je dokonca deviateho mesiaca. A to ešte na jeseň ceny nafty klesali, čiže určite sa limit ešte zelenej nafty nevyčerpá. Čiže netreba sa báť, že by bolo zneužívanie červenej nafty určené pre poľnohospodárstvo a lesníctvo, že by bola konkurencia pre automobilových dopravcov. Dostanú len presne toľko ako doteraz, a to po stanovené limity pôdu a živočíšnu výrobu. To by bolo z mojej strany všetko, vážené panie poslankyne, páni poslanci. Dovoľujem si vás požiadať o podporu tohoto návrhu zákona. Pán predsedajúci, skončil som.